2. ปัจจัยความเสี่ยง

บริษัทฯ ได้วิเคราะห์ประเด็นความเสี่ยง วิธีการป้องกันและลดความเสี่ยง สรุปได้ดังนี้

1.  ความเสี่ยงด้านการดำเนินธุรกิจ

  2.1.1 การจัดหาวัตถุดิบ

ในปี 2554 การจัดหาชิ้นส่วนอิเล็กทรอนิกส์ไม่ได้มีอุปสรรคเหมือนในปี 2553
ถึงแม้ว่าปัญหาสึนามิที่ญี่ปุ่นในเดือนมีนาคมได้ส่งผลกระทบต่อซัพพลายเชนในอุตสาหกรรมอิเล็กทรอนิกส์
แต่สำหรับทางบริษัทฯ ซึ่งได้ติดต่อสื่อสารกับผู้ขายอยู่เสมอ
เพื่อให้ได้รับการจัดลำดับความสำคัญในการจัดสรรชิ้นส่วนต่างๆเป็นรายแรกๆ และทางบริษัทฯ
โดยสำนักงานจัดหาวัตถุดิบที่ต่างประเทศได้ติดต่อกับโรงงานผลิตโดยตรง
จึงสามารถได้รับชิ้นส่วนวัสดุตามที่ต้องการ จึงสามารถส่งสินค้าให้กับลูกค้าได้ อย่างต่อเนื่อง
ช่วยให้บริษัทฯ
สามารถป้อนสายการผลิตได้ดีต่อเนื่องและส่งสินค้าได้ตามเป้าหมายจนถึงไตรมาสที่สามของปี 2554
โดยบริษัทฯประสบอุทกภัยในไตรมาสที่สี่

ในเดือนตุลาคม โรงงานผู้ผลิตหลายรายในประเทศไทยได้ประสบปัญหาอุทกภัย
ทำให้ภาคอุตสาหกรรมและซัพพลายเชนเกิดผลกระทบอีกครั้งหนึ่ง
ทางบริษัทฯจึงได้ขอความร่วมมือจากผู้ขายและผู้ผลิตให้จัดสรรวัตถุดิบแก่ทางบริษัทเป็นกรณีพิเศษในระยะเวลาที่สั้นกว่าปกติและได้รับการสนับสนุนจากคู่ค้าเป็นอย่างดี

บริษัทฯ ได้ตระหนักถึงปัญหาที่เกิดจากภัยพิบัติทางธรรมชาติซึ่งมีมากขึ้น
จึงได้เตรียมการจัดการในปัญหาดังกล่าวโดยจัดทำข้อตกลงกับคู่ค้าในระบบ VMI (Vendor
Managed Inventory) ให้มากขึ้นในปี 2555
เพื่อให้มีการจัดเก็บวัตถุดิบเหล่านั้นไว้ล่วงหน้าและเป็นการรองรับความต้องการของลูกค้าที่อาจมีมากขึ้น
นอกจากนั้นบริษัทฯ ยังคงดำเนินนโยบายในการจัดการแข่งขันด้านราคาแบบรวมการซื้อ (Volume
Price Agreement) ซึ่งจะช่วยให้ต้นทุนลดลง

ด้วยบริษัทฯ ได้ตระหนักถึงความสำคัญในการจัดหาวัตถุดิบเป็นอย่างมาก
โดยให้ความสำคัญทั้งในด้านราคา คุณภาพ และระยะเวลาในการจัดส่งวัตถุดิบ
บริษัทฯจึงมีสำนักงานจัดหาวัตถุดิบหลายประเทศ ได้แก่ เดนมาร์ก จีน ไต้หวัน และไทย
โดยมีหน่วยงานจัดซื้อกลางที่ประเทศไทย ทั้งนี้ บริษัทฯ
ไม่มีการจัดหาวัตถุดิบจากผู้จัดจำหน่ายรายใดมีสัดส่วนเกินร้อยละ 30 ของต้นทุนขายเลย

  2.1.2 ความเสี่ยงจากการพึ่งพิงกลุ่มสินค้าหรือกลุ่มลูกค้า

บริษัทฯ มีการจำหน่ายผลิตภัณฑ์ประเภทระบบควบคุมอุตสาหกรรมคิดเป็นสัดส่วนร้อยละ 54
ของรายได้รวมในปี 2554 โดยคงอยู่ในระดับเดียวกันกับปี 2553
โดยจำหน่ายผลิตภัณฑ์ไปยังกลุ่มลูกค้าตลาดสแกนดิเนเวียคิดเป็นสัดส่วนประมาณร้อยละ 62 และ 64
ในระยะเวลา 2 ปีที่ผ่านมา อย่างไรก็ดี บริษัทฯ ไม่มีลูกค้ารายใดมีสัดส่วนการจำหน่ายเกินร้อยละ
35 ของรายได้จากการขายในระยะเวลา 3 ปีที่ผ่านมา

จากการพึ่งพิงรายได้จากการขายผลิตภัณฑ์ประเภทระบบควบคุมอุตสาหกรรมและกลุ่มลูกค้าตลาดสแกนดิเนเวียในสัดส่วนที่สูง
อาจเป็นผลให้การดำเนินธุรกิจของบริษัทฯ
ได้รับผลกระทบจากการลดลงของความต้องการและรูปแบบของสินค้าประเภทระบบควบคุมอุตสาหกรรมโดยมีการเปลี่ยนแปลงนโยบายทางการค้า
หรือการหดตัวของภาวะเศรษฐกิจของกลุ่มประเทศสแกนดิเนเวีย

อย่างไรก็ดี ความต้องการผลิตภัณฑ์ประเภทระบบควบคุมอุตสาหกรรมจัดได้ว่ามีความผันผวนน้อย
และมีการเปลี่ยนแปลงรูปแบบของสินค้าแบบค่อยเป็นค่อยไป
หากเปรียบเทียบกับผลิตภัณฑ์ประเภทสินค้าอุปโภคซึ่งบริษัทฯ ไม่มีนโยบายที่จะผลิตผลิตภัณฑ์ดังกล่าว
นอกจากนี้ บริษัทฯ ได้ติดตามความเคลื่อนไหวของตลาดและกฎระเบียบต่างๆ อยู่เสมอ
โดยได้รับความร่วมมือเป็นอย่างดีจากลูกค้าในการให้ข้อมูลแก่บริษัทฯ โดยจะเห็นได้ว่าบริษัทฯ
มีการปรับการผลิตให้สอดคล้องกับข้อกำหนดของคณะกรรมาธิการสหภาพยุโรป
เรื่องการจำกัดการใช้สารอันตรายบางชนิดในผลิตภัณฑ์ไฟฟ้าและอิเล็กทรอนิกส์ และบริษัทฯ
พยายามเพิ่มกำลังการผลิตอย่างเหมาะสมโดยได้ลงทุนเพิ่มในโรงงานที่สวนอุตสาหกรรมบางกะดี
และโรงงาน ในประเทศจีน เพื่อให้บริษัทฯ
สามารถรองรับคำสั่งซื้อจากกลุ่มลูกค้าทั้งตลาดสแกนดิเนเวีย และตลาดอื่นๆได้

นอกจากนี้ ในช่วงปี 2553 และปี 2554
บริษัทสามารถขยายกลุ่มธุรกิจเข้าสู่ธุรกิจประเภทอุปกรณ์ทางการแพทย์และอุปกรณ์ที่ใช้กับอุตสาหกรรมยานยนต์
ได้มากขึ้น ซึ่งจะส่งผลให้อัตราความเสี่ยงจากการพึ่งพิงกลุ่มสินค้าเพียงบางกลุ่มลดลง โดยบริษัทฯ
ได้รับการรับรองระบบการบริหารงานคุณภาพ ISO 13485 สำหรับการผลิต
ผลิตภัณฑ์ด้านอุปกรณ์และเครื่องมือการแพทย์

2.  ความเสี่ยงด้านการเงิน

  2.2.1 ความเสี่ยงจากอัตราแลกเปลี่ยน

รายได้และต้นทุนขายส่วนใหญ่ของบริษัทฯ เป็นเงินตราต่างประเทศ โดยบริษัทฯ
มีรายได้ส่วนใหญ่เป็นเงินเหรียญสหรัฐฯ รองลงมาเป็นเงินยูโร และมีค่าใช้จ่ายหลักในการผลิต คือ
ต้นทุนค่าวัตถุดิบ เป็นเงินเหรียญสหรัฐฯ
ซึ่งการผันผวนของอัตราแลกเปลี่ยนอาจจะส่งผลกระทบต่อรายได้ และต้นทุนขายของบริษัทฯ
และด้วยเหตุที่รายการซื้อ รายการขาย และเงินกู้ระยะยาว ส่วนใหญ่เป็นเงินเหรียญสหรัฐฯ
ซึ่งการบันทึกทรัพย์สิน
และหนี้สินที่มีรายการเป็นสกุลเงินตราต่างประเทศจะได้รับผลกระทบจากความผันผวนของอัตราแลกเปลี่ยน
ซึ่งอาจมีผลให้เกิดกำไรหรือขาดทุนจากอัตราแลกเปลี่ยนเนื่องจากการบันทึกบัญชีได้

ในปี 2554 บริษัทฯ มีรายได้เป็นเงินเหรียญสหรัฐฯ ประมาณร้อยละ 90 ของรายได้จากการขาย
และมีรายได้เป็นเงินยูโรประมาณร้อยละ 9 ของรายได้จากการขาย
โดยมีต้นทุนวัตถุดิบเป็นเงินเหรียญสหรัฐฯ ประมาณร้อยละ75 ของต้นทุนขาย ส่งผลให้บริษัทฯ
สามารถลดความเสี่ยงจากอัตราแลกเปลี่ยนซึ่งเป็นระบบตามธรรมชาติ (Natural Hedge)
ได้บางส่วน อย่างไรก็ดี บริษัทฯ
เพิ่มเติมการบริหารความเสี่ยงจากอัตราแลกเปลี่ยนด้วยการใช้สัญญาซื้อขายเงินตราต่างประเทศล่วงหน้า
(Forward Exchange Contract)
ซึ่งสามารถนำมาเป็นเครื่องมือในการป้องกันความเสี่ยงจากความผันผวนของอัตราแลกเปลี่ยนได้อีกระดับหนึ่ง

  2.2.2 ความเสี่ยงจากการมีผู้ถือหุ้นรายใหญ่ถือหุ้นในบริษัทฯ มากกว่าร้อยละ 50

ณ วันที่ 31 ธันวาคม 2553 ผู้ถือหุ้นรายใหญ่ของบริษัทคือ

- บริษัทเอ็มเอฟจี โซลูชั่น จำกัด (MFG) ซึ่งถือหุ้นของบริษัทฯ คิดเป็นสัดส่วนร้อยละ 47.96
ของจำนวนหุ้นที่จำหน่ายได้แล้วทั้งหมด โดยมีนายพงษ์ศักดิ์ โล่ห์ทองคำ
ประธานเจ้าหน้าที่บริหารของบริษัทฯ ถือหุ้นในบริษัท เอ็มเอฟจี โซลูชั่น จำกัด ร้อยละ 99.96

- นายพงษ์ศ้กดิ์ โล่ห์ทองคำ ถือหุ้นบริษัทฯ คิดเป็นสัดส่วนร้อยละ 6.44
ของจำนวนหุ้นที่จำหน่ายได้แล้วทั้งหมด

ดังนั้นนายพงษ์ศักดิ์ โล่ห์ทองคำ มีสัดส่วนการถือหุ้นในบริษัทฯ มากกว่าร้อยละ 50
จึงทำให้นายพงษ์ศักดิ์ โล่ห์ทองคำ
สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ดังนั้น
ผู้ถือหุ้นรายอื่นจึงไม่สามารถรวบรวมคะแนนเสียงเพื่อการตรวจสอบและถ่วงดุลเรื่องที่ผู้ถือหุ้นใหญ่เสนอได้
อย่างไรก็ดี ผู้ถือหุ้นรายใหญ่จะงดออกเสียงในกรณีอนุมัติเรื่องที่ผู้ถือหุ้นรายใหญ่มีส่วนได้ส่วนเสีย

2.3 ความเสี่ยงจากสัดส่วนการถือหุ้นของผู้ถือหุ้นเดิมลดลง เนื่องจากการใช้สิทธิในการซื้อหุ้นสามัญ
ตามใบสำคัญแสดงสิทธิที่จะซื้อหุ้นสามัญที่เสนอขายให้แก่กรรมการและพนักงานบริษัท (ESOP-5)

ณ วันที่ 31 ธันวาคม 2554 บริษัทฯ มีใบสำคัญแสดงสิทธิที่จะซื้อหุ้นสามัญคงเหลืออยู่
คือใบสำคัญแสดงสิทธิที่จะซื้อหุ้นสามัญเสนอขายให้แก่กรรมการและพนักงานบริษัท (ESOP-5)
คงเหลือเป็นจำนวน 34,709,500 หน่วย โดยที่ใบสำคัญแสดงสิทธิ 1 หน่วย
มีสิทธิที่จะซื้อหุ้นสามัญได้ 1 หุ้น ในราคา 2 บาท ต่อหุ้น

ทั้งนี้หากกรรมการและพนักงานบริษัท ทำการใช้สิทธิในการซื้อหุ้นทั้งหมด
จะทำให้สิทธิออกเสียงและสัดส่วนการถือหุ้นของผู้ถือหุ้นในปัจจุบันลดลงร้อยละ 1.75

3.  ความเสี่ยงจากภัยธรรมชาติ

ปัจจุบันภัยธรรมชาติ มีผลกระทบต่อการดำรงชีวิตของมนุษย์ และ ธุรกิจเป็นอย่างมาก
ภัยธรรมชาติมีหลายรูปแบบแตกต่างกันเช่น อุทกภัย (น้ำท่วม) วาตภัย (พายุ) ภูเขาไฟระเบิด,
แผ่นดินไหว, สึนามิ หรือแผ่นดินถล่ม เป็นต้น บางอย่างร้ายแรงน้อย บางอย่างร้ายแรงมาก
ขึ้นอยู่กับสิ่งกีดขวางหรือธรรมชาติที่ถูกทำลาย เมื่อเกิดขึ้นแล้วทำให้เกิดผลเสียต่อชีวิตและทรัพย์สิน

ประเทศไทยได้เผชิญวิกฤตอุทกภัยที่เลวร้ายที่สุดในปี 2554 เริ่มจากฤดูมรสุม
โดยเดือนตุลาคมน้ำได้ไหลเอ่อมาถึงแม่น้ำเจ้าพระยา และน้าได้ท่วมบางส่วนของกรุงเทพฯ มี 65
จังหวัด จาก 77 จังหวัดที่ประสบอุทกภัย โดยบริษัทฯซึ่งตั้งอยู่ในสวนอุตสาหกรรมบางกะดี ปทุมธานี
ได้ประสบอุทกภัยช่วง 21 ตุลาคม ถึง 5 ธันวาคม 2554 โดยมีน้ำท่วมสูงประมาณ 4 เมตร
จากระดับน้ำทะเล ทำให้การผลิตหยุดชงักจนถึง วันที่ 8 พฤศจิกายน 2554

แผนป้องกันอุทกภัยจากทางสวนอุตสาหกรรมบางกะดี ระยะสั้น คือสร้างคันดินกั้นน้ำสูงประมาณ 4
เมตร จากระดับน้ำทะเลให้เสร็จปลายปี 2555 ระยะยาวคือสร้างคันกั้นน้ำคอนกรีตสูงประมาณ 5
เมตรจากระดับน้ำทะเล จะแล้วเสร็จประมาณ กรกฏาคม 2556 ส่วนการไฟฟ้าส่วนภูมิภาค
จะเปลี่ยนเป็นระบบ Gas Insulated Switchgear (GIS)
ซึ่งเป็นระบบที่สามารถติดตั้งในอาคารได้ สำหรับการป้องกันที่บริษัทฯจัดทำ
คือได้จัดวางสายการผลิตสำหรับเครื่องจักรที่ใช้ผลิต Front Line ไว้บนพื้นที่ชั้นสอง
ได้ปรับปรุงโรงงานที่ถนนแจ้งวัฒนะเป็นฐานการผลิตรองรับ ขยายกำลังการผลิตโรงงานที่เทียนจิน
ประเทศจีน และมีแผนจะปรับปรุงโรงงานที่สองที่บางกะดี โดยยกพื้นให้สูงขึ้น
อีกทั้งศึกษาข้อมูลการสร้างโรงงานในประเทศใกล้เคียง
เพื่อรองรับในกรณีที่โรงงานในประเทศไทยได้ใช้กำลังผลิตเต็มพื้นที่แล้ว